**ОТЧЕТ**

**за дейността на Народно читалище „Просвета-1922“**

 **с.Момин сбор за 2021г.**

Уважаеми читалищни членове и приятели,

 В една трудна година, нестабилността в условия на пандемия се отразиха и в дейността на Народно читалище „Просвета-1922” с.Момин сбор. То се отчита по изпълнението на задачите от основните насоки за развитие на читалищната дейност и културен календар за 2021 година.

 Въпреки предизвикателствата пред които бяхме изправени, отчитаме добри резултати поради подкрепата на читалищното Настоятелство, Община Велико Търново и съвместната работа с кметския наместник и КПИ и усилията, за да изпълним поне част от годишната ни културна програма. Основните насоки в работата на читалището през изминалата година бяха свързани с поддържане на общодостъпна библиотека и насърчаване на четенето; културен обмен и организиране на инициативи с иновативен характер; опазване и популяризиране на културното многообразие, развитие на неговия потенциал; диалог и партньорство с общината, НПО и бизнеса за развитие на културните процеси; участия в проекти за финансово подпомагане на читалищните дейности; поддържане и подобряване на материалната база в рамките на предоставената държавна субсидия и собствените финанси.

 Съгласно списъците читалищните членове през 2021 г. са 56. През периода Настоятелството работеше с отговорност, диалогичност,
сътрудничество и се проведоха 5 заседания, на които се разгледаха различни
текущи проблеми за материалната база, участие в проекти, оферти, ремонти и участие в различни прояви на културния календар.

 Читалищното ръководство подпомагаше и финансово обезпечаваше макар и ограниченото функционирането на творческите състави и групи.
Полагаше усилия в търсене на нови възможности за обогатяване на културния
живот в рамките на субсидирания бюджет и собствените средства.

**Дейности:**

 **1. Библиотечна и информационна дейност**

 Читалищната библиотека е духовен и информационен център, заемащ водещо място в дейността на читалището. В момента наброяват 4346 тома художествена, научно-популярна, справочна и детска литература. Новопостъпилите книги през изминалата година са 100 броя, 83 бр. са от спечелен проект на МК „Българските библиотеки - съвременни центрове за четене и информираност 2021” на стойност 1244,03 лв. Голямо дарение направи Вихрен Мутафов, които организира и събра книги, енциклопедии, речници от приятели, които докара в библиотеката, за което сърдечно му благодарим. Книги дари и Николай Колев. От представената пред жителите и гости на с.Момин сбор книга за селото от авторския колектив Бараджиев, Мутафов и Дикова, бяха подарени на библиотеката 10 броя. Закупени 7 книги със средства от читалището.

 През изтеклата 2021 година бяха регистрирани 66 читатели, общият брой на посещенията в библиотеката бяха 437, а заетите библиотечни материали са 660. Библиотечните мероприятия, които организираме са в полза на децата, учениците и жителите на селото, а именно закупуване на книги, по време на лятната ваканция учениците си набавят от нашата библиотека исканата за четене литература. Направили сме абонамент на пет периодични издания в. „Янтра днес”, в. „Борба”, в. „Трета възраст”, списанията „Журнал за жената”, „Здравен журнал”.

 **2. Културно- масова работа**

 Културно-масовата работа през годината беше насочена предимно към празници, бележити дати, чествания и годишнини.

 Традиционни в дейността ни са тържествата свързани с българските празници като Бабин ден, Трифон Зарезан, Първи март – Баба Марта и Ден на самодееца, Трети март – полагане цветя на паметниците на загиналите във войните, отбелязахме и 8-ми март имаше почерпка, подаръци и цветя за жените, 24 май-направа на венец от цветя и украсяване на читалището. Отпразнувахме и празника на Детето – 1 юни, имаше почерпка за децата, игри, музика и подаръци, 2-ри юни.

 На проведения курбан тази година се състоя и представянето на Книгата за Момин сбор от авторите Вихрен Мутафов, адв.Иван Бораджиев и проф.Цанка Дикова. Тримата съавтори от продажбата на книгата дариха на Читалището сума в размер на 1460,00 лв., която сума използвахме за закупуване на стелажи за библиотеката. Проведохме и традиционния общоселски събор на открито на площада с музика и заря.

 Всички инициативи в читалището се случват с активна взаимна работа с местния кметски наместник с подкрепата на Община Велико Търново, пенсионерския клуб, с помощта на самодейци доброволци и членове на читалището, като пример за екипна работа.

 **3. Художествено-творческа дейност**

 Гордеем се с нашите самодейци и не пропускаме, да популяризираме техните успехи навсякъде, а те пък с участията си разнасят славата на читалището и селото ни.

 Поради неблагоприятните пандемични условия спряхме провеждането на някой тържества, с които редовно отбелязвахме празници от културния календар и участието на певческите групи в събори и фестивали.

 Въпреки проблемите с COVID-19 в страната и света, Групата ни за стари градски песни взе участие в Общинския празник „Засмяна пролет“ в гр.Дебелец и се представи отлично, като спечели награда и диплома от кмета на града. Групата ни за народни песни участва във ФФ „Шарено пиле петровско“ в с.Церова кория и есента във Фестивал „Дъга над морето“ в гр.Лозенец. На този фестивал взе участие и най-младият ни самодеец Александра, която с прекрасният си глас плени всички.

 Читалищното настоятелство през изминалата година се стремеше да разнообрази делниците и празниците на населението на Момин сбор във времето на изолация и пандемия.

 **4. Материално-техническа база**

 Читалищното настоятелство участвахме в проект към община Велико Търново и бяха отпуснати средства по Програма Местни инициативи-2021, за ремонт и измазване на фасадата на сградата в размер на 15571,29 лв. От нас бе закупена и сменена дограмата на театралния салон. Ремонтираната и измазана сграда на читалището, КПИ и поща вече е факт. Предстой ни тази година, да кандидатстваме, за отпускане на средства за оформяне на инфраструктурата около сградата. С наши средства закупуваме материали и започнахме ремонт на театралния салон, които е в много лошо състояние. Тази година ни предстой да честваме 100 годишен юбилей на читалището, за което сме си поставили цел, да го проведем в нов отремонтиран салон.

 **5 . Обучение и квалификация**

Представители на читалищното настоятелство през годината, взеха участие в:

* Работна среща организирана от Община Велико Търново, Регионална библиотека „ П. Р. Славейков“ и РЕКИЦ „Читалища” – Велико Търново, на тема „Акценти в дейността на читалищните библиотеки”;
* Семинар, с участието на Г-жа Силва Хачерян – Началник на отдел „Регионални дейности”, Министерство на културата;
* Обучение на тема:Подготовка на населението за действие при наводнения и последващи кризи, чрез създаване и оборудване на специализирани обучителни центрове, проучване на добри практики в държави членки на ЕС. Целта е служителите на читалищата, да се запознаят с адекватни действия при природни бедствия и пожари в читалищните сгради.

 Без да мислим, че сме направили всичко възможно и сме постигнали изключителни резултати, можем спокойно да кажем, че в обикновените делници и празници работихме за хората, и че за постигане на още по-добри резултати разчитаме на всички вас, членовете на читалищното настоятелство, самодейците и доброволци.

 На всички сърдечно благодаря за помощта и за времето което отделят за добруването на селото ни.

 Пазете се и бъдете здрави!

 Благодаря ви за вниманието!

12.03.2022 г.

с.Момин сбор Председател Читалищно настоятелство

 Златка Денева